b'\n_START_ARTICLE_\nBabbage (m\xc3\xa5nekrater)\n_START_SECTION_\nOmgivelser\n_START_PARAGRAPH_\nBabbage er forbundet med den syd\xc3\xb8stlige rand af det fremtr\xc3\xa6dende Pythagoraskrater. Den kraterrest, som hedder South r\xc3\xa6kker ind i den syd\xc3\xb8stlige kraterbund i Babbage. Oenopideskrateret er en anden nedslidt formation, som er forbundet med et fremspring i den sydvestlige rand.\n_START_SECTION_\nKarakteristika\n_START_PARAGRAPH_\nDen ydre rand af Babbagekrateret er blevet eroderet og \xc3\xa6ndret ved en hel r\xc3\xa6kke senere nedslag, s\xc3\xa5 der nu kun resterer en ring af afrundede bakker. Den mest bem\xc3\xa6rkelsesv\xc3\xa6rdige af disse \xc3\xa6ndringer er satellitkrateret "Babbage E", som ligger over den sydvestlige rand. Dette satellitkrater mangler sin nord\xc3\xb8stlige rand og danner en indsk\xc3\xa6ring i Babbagekraterets omkreds._NEWLINE_Den ydre vold fra Pythagoraskrateret ligger ind over kraterbunden i Babbage og danner et omr\xc3\xa5de med forrevet terr\xc3\xa6n i dennes nordlige del. Resten af bunden er relativt flad, omend der er mange sm\xc3\xa5kratere. Det mest i\xc3\xb8jnefaldende i kraterbunden er satellitkrateret "Babbage A", som ligger i bundens syd\xc3\xb8stlige del. Dette krater er ikke blevet eroderet af betydning og ser meget yngre ud end de \xc3\xb8vrige dele. Lige vest for "Babbage A" ligger det mindre, sk\xc3\xa5lformede "Babbage C"-krater.'